**ՀԻՄՆԱՎՈՐՈՒՄ**

**««ԿՈՒՍԱԿՑՈՒԹՅՈՒՆՆԵՐԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», ««ԿՈՒՍԱԿՑՈՒԹՅՈՒՆՆԵՐԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՍԱՀՄԱՆԱԴՐԱԿԱՆ ՕՐԵՆՔՆԵՐԻ, ««ԿՈՌՈՒՊՑԻԱՅԻ ԿԱՆԽԱՐԳԵԼՄԱՆ ՀԱՆՁՆԱԺՈՂՈՎԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԵՐԻ**

1. **ԸՆԹԱՑԻԿ ԻՐԱՎԻՃԱԿԸ ԵՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅՈՒՆԸ․**

««Կուսակցությունների մասին» սահմանադրական օրենքում լրացումներ եւ փոփոխություններ կատարելու մասին» 2020 թվականի դեկտեմբերի 29-ի ՀՕ-1-Ն սահմանադրական օրենքով (այսուհետ՝ ՀՕ-1-Ն սահմանադրական օրենք) մի շարք առանցքային փոփոխություններ և լրացումներ կատարվեցին «Կուսակցությունների մասին» սահմանադրական օրենքում (այսուհետ՝ Սահմանադրական օրենք), ինչի արդյունքում կուսակցությունների ընթացիկ ֆինանսական գործունեության նկատմամբ վերահսկողության, ներառյալ՝ կուսակցությունների տարեկան հաշվետվության ստուգման լիազորությունը վերապահվեց Կոռուպցիայի կանխարգելման հանձնաժողովին (այսուհետ՝ Հանձնաժողով)։ Նույն օրենքի անցումային դրույթների համաձայն՝ այդ փոփոխություններն ուժի մեջ մտան 2022 թվականի հունվարի 1-ից, և կուսակցությունների ընթացիկ ֆինանսական գործունեության նկատմամբ վերահսկողական գործառույթը Կենտրոնական ընտրական հանձնաժողովի Վերահսկիչ-վերստուգիչ ծառայությունից փոխանցվեց Հանձնաժողովին:

««Կոռուպցիայի կանխարգելման հանձնաժողովի մասին» օրենքում լրացումներ կատարելու մասին» 2022 թվականի դեկտեմբերի 29-ի ՀՕ-5-Ն օրենքի (ուժի մեջ է մտել 2022 թվականի հունվարի 1-ից) 5-րդ հոդվածի համաձայն՝ «Կոռուպցիայի կանխարգելման հանձնաժողովի մասին» օրենքը լրացվեց «Կուսակցությունների տարեկան հաշվետվությունների աուդիտի կազմակերպումը» վերտառությամբ նոր՝ 40.2-ին հոդվածով, իսկ դրա անցումային դրույթներ նախատեսող 7-րդ հոդվածով սահմանվեց, որ մինչեւ 2022 թվականի հունիսի 1-ը, Հանձնաժողովը, Սահմանադրական օրենքի 28-րդ հոդվածին և սույն օրենքին համապատասխան պետք է հաստատեր կուսակցությունների տարեկան հաշվետվությունների աուդիտի իրականացման նպատակով աուդիտորական կազմակերպությունների ընտրության կարգը և նրանց ներկայացվող պահանջները, սահմաներ կուսակցությունների տարեկան հաշվետվության ձևը և դրա լրացման կարգը, ինչպես նաև ընդուներ մի քանի այլ ենթաօրենսդրական ներմատիվ իրավական ակտեր:

Հանձաժողովի համար նոր գործառույթների սահմանումը պահանջում էր նաև վերը նշված համապատասխան ենթաօրենսդրական նորմատիվ իրավական ակտերի մշակում և 2022 թվականի հունիս ամսից սկսած՝ Հանձնաժողովը, ի թիվ այլնի, ընդունել է «Աուդիտորական կազմակերպությունների ընտրության կարգը և նրանց ներկայացվող պահանջները սահմանելու մասին» 2022 թվականի հունիսի 17-ի N 02-Ն որոշումը:

Հաջորդիվ, աուդիտի կազմակերպման նպատակով Հանձնաժողովը մշակել է կուսակցություններից պահանջվող անհրաժեշտ տեղեկությունների ներկայացման ձևաչափը, այն ուղարկել կուսակցություններին՝ առաջարկելով ներկայացնել պահանջվող նախնական տեղեկությունները։ Արդյունքում պարզվել է 2021 թվականի ընթացքում պետական ֆինանսավորում ստացած կուսակցությունների ցանկը` դրանք 2022 թվականին պարտադիր աուդիտի ենթակա կուսակցությունների ցանկում ներառելու համար։ Նշված ցանկի պարզման համար գրություններ են ուղարկվել համապատասխան մարմիններին, ինչպես նաև ուսումնասիրվել են Կենտրոնական ընտրական հանձնաժողովի Վերահսկիչ-վերստուգիչ ծառայությունից ստացված փաստաթղթերի փաթեթները։ Աուդիտորական ծառայությունների պայմանագրերի գների որոշման համար աուդիտորական կազմակերպություններին է ներկայացվել պարտադիր աուդիտի ենթակա կուսակցությունների վերաբերելի տվյալները՝ գնային առաջարկներ ներկայացնելու համար։ Աուդիտորական կազմակերպություններից ստացված գնային առաջարկների հիման վրա, փորձագետի ներգրավմամբ և սահմանված մեթոդաբանությամբ, որոշվել է աուդիտի ենթակա յուրաքանչյուր կուսակցության տարեկան հաշվետվության աուդիտի՝ աուդիտորական ծառայությունների պայմանագրի արժեքը և Հանձնաժողովի կայքում հրապարակվել է աուդիտորական կազմակերպությունների ընտրության բաց մրցույթ։

Աուդիտորական կազմակերպությունների ընտրության բաց մրցույթի վերաբերյալ հրապարակված հայտարարության վերաբերյալ ՀՀ-ում գործող բոլոր աուդիտորական կազմակերպություններին իրազեկելու համար համապատասխան գրություն է ուղարկվել «Հայաստանի աուդիտորների և փորձագետ հաշվապահների պալատ» ՀԿ-ին, իսկ արդեն 2022 թվականի հուլիսի 8-ին տեղի է ունեցել աուդիտորական կազմակերպությունների կողմից ներկայացված առաջարկների բացման նիստը։ Գնային առաջարկներ են ներկայացվել հետևյալ աուդիտորական կազմակերպությունների կողմից՝

1. «Ֆոր Էյ Քնսալթինգ» ՓԲԸ,
2. «ԹՄ Աուդիտ» ՓԲԸ,
3. «Պի Կա Էֆ Աուդիտ Սերվիս» ՍՊԸ,
4. «Թրասթ Աուդիտ» ՓԲԸ,
5. «Լոնդոն Բիզես Գրուպ» ՀՁ ՍՊԸ,
6. «Քեյ Էմ Ջի Քոնսալթինգ» ՍՊԸ։

Գնահատման փուլի արդյունքում վիճակահանության փուլ են անցել չորս աուդիտորական կազմակերպություններ՝

1. «Ֆոր էյ Քնսալթինգ» ՓԲԸ-ն,
2. «ԹՄ Աուդիտ» ՓԲԸ-ն,
3. «Թրասթ Աուդիտ» ՍՊԸ-ն,
4. «Լոնդոն Բիզնես Գրուպ» ՀՁ ՍՊԸ-ն,

որոնցից յուրաքանչյուրին վերջնական հաղթող ճանաչվելու արդյունքում առաջարկվել է կնքել պայմանագրեր՝ համապատասխան կուսակցությունների տարեկան հաշվետվությունների աուդիտն իրականացնելու համար: «Լոնդոն Բիզնես Գրուպ» ՀՁ ՍՊԸ-ն հրաժարվել է պայմանագիր կնքելուց և 11 կուսակցությունների տարեկան հաշվետվությունների աուդիտն իրականացնելը բաժին է ընկել վերջնական հաղթող ճանաչված 2 աուդիտորական կազմակերպություններին՝ «ԹՄ Աուդիտ» ՓԲԸ-ին և «Թրասթ Աուդիտ» ՍՊԸ-ին:

2022 թվականի օգոստոսի 1-ին Հանձնաժողովը աուդիտորական ծառայությունների մատուցման պայմանագրեր է կնքել մրցույթի արդյունքում հաղթող ճանաչված աուդիտորական կազմակերպությունների հետ: 2022 թվականի օգոստոսի 30-ին եւ սեպտեմբերի 7-ին «ԹՄ աուդիտ» ՓԲ ընկերությունը Հանձնաժողովին հասցեագրված գրություններով խնդրել է «Բարգավաճ Հայաստան» եւ «Քաղաքացիական պայմանագիր» կուսակցությունների տարեկան հաշվետվությունների աուդիտի ծառայությունների մատուցման ժամկետները երկարաձգել՝ տեղեկացնելով, որ նշված կուսակցությունների կողմից դեռեւս չեն ներկայացվել ֆինանսական հաշվետվությունները, ինչպես նաեւ անհրաժեշտ այլ տեղեկություններ: Նշված հանգամանքներով պայմանավորված՝ աուդիտորական եզրակացությունների տրամադրման գործընթացները փաստացի ամբողջությամբ ավարտին է հասցվել 2022 թվականի հոկտեմբերի 15-ին, և Հանձնաժողով է ներկայացվել 11 աուդիտորական եզրակացություն, որից հետո մեկնարկել է պետական ֆինանսավորման ենթակա կուսակցությունների տարեկան հաշվետվությունների ստուգման գործընթացը:

**2.** **ԱՌԱՋԱՐԿՎՈՂ ԿԱՐԳԱՎՈՐՄԱՆ ԲՆՈՒՅԹԸ ԵՎ ՆՊԱՏԱԿԸ.**

Առաջարկվող կարգավորման նպատակն է՝ նվազեցնել մի քանի կուսակցությունների տարեկան հաշվետվությունների աուդիտի իրականացման համար միևնույն կազմակերպության հաղթող ճանաչվելու հավանականությունը՝ ապահովելով կուսակցությունների տարեկան հաշվետվությունների աուդիտի նպատակով անցկացվող մրցույթի ընթացքում աուդիտորական կազմակերպությունների լայն մասնակցություն:

Նախագծերի փաթեթով մասնավորապես առաջարկվում է հետևյալը․ գործող կարգավորումներով աուդիտորական կազմակերպությունների ընտրության նպատակով բաց մրցույթն անցկացվում է կուսակցության կողմից Սահմանադրական օրենքի 28-րդ հոդվածի 5-րդ մասով նախատեսված անհրաժեշտ տեղեկությունները Հանձնաժողովին տրամադրելուց հետո, բայց ոչ ուշ, քան հաշվետու տարվան հաջորդող տարվա մարտի 31-ը: 2022 թվականին նշված տեղեկությունները Հանձնաժողովին տրամադրելու գործընթացում ի հայտ են եկել մի շարք խնդիրներ, մասնավորապես՝ ոչ բոլոր կուսակցություններն են ներկայացրել անհրաժեշտ տեղեկությունները, ներկայացված տեղեկություններում սխալ հաշվարկների արդյունքում աուդիտի է ենթարկվել կուսակցություն, որը ենթակա չէր աուդիտի, ինչպես նաև եղել են կուսակցություններ, որոնց ներկայացրած՝ նախնական տեղեկությունների տվյալները չեն համապատասխանել հետագայում հրապարակված տարեկան հաշվետվության վերաբերելի տվյալներին։

Վերը նշված խնդիրների լուծման համար առաջարկվում է սահմանել, որ աուդիտորական կազմակերպությունների ընտրության նպատակով բաց մրցույթն անցկացվում է կուսակցության տարեկան հաշվետվության ներկայացումից հետո՝ մեկամսյա ժամկետում, բայց ոչ ուշ քան հաշվետու տարվան հաջորդող տարվա մարտի 30-ը, իսկ աուդիտորական կազմակերպությունների ընտրության կարգը, նրանց ներկայացվող պահանջները և աուդիտի իրականացման շրջանակները սահմանում է Հանձնաժողովը:

Նման կարգավորումների պայմաններում նախ՝ վերանում է նախնական տեղեկությունների չներկայացման կամ թերի, սխալ տեղեկություններ ներկայացնելու հետ կապված հետագա խնդիրները, աուդիտորական կազմակերպությունների ընտրության ժամանակ աուդիտի ենթակա կուսակցությունների տարեկան հաշվետվություններն արդեն իսկ պատրաստ են լինում՝ բացառելով աուդիտորական ծառայությունների մատուցման պայմանագրի ժամկետի հնարավոր ձգձգումները:

Ինչ վերաբերում է կուսակցությունների տարեկան հաշվետվությունների ներկայացմանը, ապա գործող կարգավորումներով կուսակցությունները պարտավոր են յուրաքանչյուր տարի` հաշվետու տարվան հաջորդող մայիսի 31-ից ոչ ուշ, ՀՀ հրապարակային ծանուցումների պաշտոնական ինտերնետային կայքում հրապարակել իրենց տարեկան հաշվետվությունները, իսկ օրենքով նախատեսված դեպքերում՝ նաև դրա վերաբերյալ աուդիտորական եզրակացությունը, իսկ հրապարակելուց հետո՝ եռօրյա ժամկետում, հաշվետվությունը և դրա հրապարակման փաստը վկայող ապացույցը ներկայացնել Հանձնաժողով:

Նկատի ունենալով այն հանգամանքը, որ 2022 թվականի ընթացքում կուսակցությունների կողմից որպես հրապարակման փաստ Հանձնաժողով են ներկայացվել հրապարակային ծանուցումների պաշտոնական ինտերնետային կայքից գեներացված թվեր պարունակող փաստաթուղթ, որով հնարավոր չի լինում ստուգել՝ արդյո՞ք հաշվետվությունը հրապարակված է, թե՝ ոչ, իսկ որոնման գործիքի միջոցով հրապարակված լինելու փաստի ստուգումը նույնիսկ Հանձնաժողովի համար է խնդրահարույց, քանի որ, ի թիվս այլ խնդիրների, չի կիրառվում վերնագրերի հրապարակման միասնական մոտեցում, միաժամանակ կուսակցությունների տարեկան հաշվետվություններն իրենց մեջ պարունակում են նաև անձնական տվյալներ, որոնք ենթակա չեն հրապարակման, և որոնց ցանկը հաստատել է Հանձնաժողովը, իսկ azdarar.am կայքում հրապարակման ներկայացնելիս ստուգում չի իրականացվում, արդյո՞ք հաշվետվությունը ներկայացվել է ԿԿՀ-ի սահմանած ձևաչափով և արդյո՞ք դրանում ներառված չեն հրապարակման ոչ ենթակա անձնական տվյալները, միաժամանակ, 2021 թվականի տարեկան հաշվետվությունների հրապարակման փաստը ստուգելիս Հանձնաժողովը պարզել է, որ կան կուսակցությունների տարեկան հաշվետվություններ, որոնք ներկայացվել և հրապարակվել են անձնական տվյալներով, ուստի նախագծով առաջարկվում է, որ կուսակցություններն իրենց տարեկան հաշվետվությունները ներկայացնեն Հանձնաժողով, իսկ վերջինս էլ ապահովի իր պաշտոնական կայքում դրանց հրապարակումը՝ բացառելով անձնական տվյալների հրապարակումը:

Նախագծերով սահմանվում է, որ կուսակցությունը պարտավոր է յուրաքանչյուր տարի` հաշվետու տարվան հաջորդող տարվա փետրվարի 20-ից ոչ ուշ Կոռուպցիայի կանխարգելման հանձնաժողով ներկայացել տարեկան հաշվետվությունը, որը հրապարակվում է Կոռուպցիայի կանխարգելման հանձնաժողովի պաշտոնական՝ www.cpcarmenia.am կայքում՝ առանձին բաժնում տեղադրելու միջոցով: Աուդիտի ենթակա կուսակցության դեպքում տարեկան հաշվետվությունը և աուդիտորական եզրակացությունը հրապարակվում են աուդիտորական եզրակացությունը ստանալուց հետո՝ եռօրյա ժամկետում:

Նման կարգավորումը լուծում է առաջացած խնդիրները, այդ թվում՝ ազատում կուսակցություններին նույն հաշվետվությունը 2 տարբեր մարմինների ներկայացնելու հավելյալ պարտականությունից, միաժամանակ, առաջիկայում հայտարարագրերի ներկայացման էլեկտրոնային նոր համակարգում նախատեսվում է ապահովել նաև կուսակցությունների տարեկան հաշվետվությունների էլեկտրոնային եղանակով ներկայացման բաժին, ուստի նպատակահարմար է տարեկան հաշվետվությունների ներկայացման և հրապարակման համար կիրառել հենց Հանձնաժողովի պաշտոնական կայքը:

Միաժամանակ, նախագծերով առաջարկվում է կուսակցությունների պետական նպատակային ֆինանսավորումը 2023 թվականի համար ևս տրամադրել ամբողջությամբ՝ առանց Սահմանադրական օրենքի 26-րդ հոդվածի 7-9-րդ մասերով սահմանված պահանջների ապահովման, քանի որ «Կուսակցությունների մասին» սահմանադրական օրենքի և հարակից օրենքների լայնածավալ փոփոխություններ նախատեսող նախագծերի փաթեթը դեռևս քննարկման փուլում է:

**3. ՆԱԽԱԳԾԻ ՄՇԱԿՄԱՆ ԳՈՐԾԸՆԹԱՑՈՒՄ ՆԵՐԳՐԱՎՎԱԾ ԻՆՍՏԻՏՈՒՏՆԵՐԸ, ԱՆՁԻՆՔ ԵՎ ՆՐԱՆՑ ԴԻՐՔՈՐՈՇՈՒՄԸ.**

Նախագծերի փաթեթը մշակվել է Կոռուպցիայի կանխարգելման հանձնաժողովի կողմից:

**4. ԱԿՆԿԱԼՎՈՂ ԱՐԴՅՈՒՆՔԸ.**

Նախագծերի փաթեթի ընդունման արդյունքում հնարավոր կդառնա կազմակերպել կուսակցությունների՝ 2022 թվականի տարեկան հաշվետվությունների աուդիտի գործընթացը՝ ապահովելով կուսակցությունների տարեկան հաշվետվությունների աուդիտի նպատակով անցկացվող մրցույթի ընթացքում աուդիտորական կազմակերպությունների լայն մասնակցությունը և վերացնել մրցույթի արդյունքում առավելագույնը երեք կազմակերպության հաղթող ճանաչվելու սահմանփակումը: